ऐसी घटनाओं के बाद आम तौर पर ट्रेन ड्राइवर खुद को मजबूर पाता हुआ एक अजीब से अपराधभाव से ग्रस्त हो जाता है. हालांकि उसे मालूम होता है कि वो किसी को बचाने के लिए अपनी गाड़ी के साथ वो कौशल नहीं कर सकता, जो सड़क पर गाड़ी चला रहे लोग कर लेते हैं. ट्रेन तो हमेशा एक ट्रैक पर चलती है और जो लोग तय कर के आए हैं कि उन्हें आज मरना ही है, तो उन्हें बचाने के लिए ड्राइवर के पास बहुत ही कम विकल्प रहते हैं. परमवीर कहते हैं, 'पहली बार जब मेरे साथ ऐसा हुआ, तो मुझे बहुत दुख हुआ कि मेरी ट्रेन के नीचे किसी की जान चली गई.'